**Eu plec acum, iubito...**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu plec acum, iubito, dar am să mă întorc;

Îţi dau şi-o explicaţie, dar nu-mi găsesc vreo scuză:

Din suflet tot veninul, acum, eu vreau să-l storc,

Curat să vin la tine din nou, ca la o muză.

Te rog să nu mă cauţi, eu plec acum departe;

Nu-mi las decât iubirea, sub un covor, pitită,

Dar iau şi eu cu mine, din ea, o mică parte,

Să-mi fie-alean în suflet, în fuga-mi chinuită...

Tu să rămâi acasă, cu gândul tot la mine,

Cel ce eram odată, când ne-am îndrăgostit!

Să nu te uiţi la altul, căci eu mă-ntorc, ştii bine,

Cu inima trecută prin foc, mai curăţit!

Mă prinde remuşcarea că te-am însingurat,

Deşi ţi-am fost alături aproape-o viaţă-ntreagă,

Dar totuşi plec... În suflet sunt încă-nsângerat

Şi singură aievea te las, iubită dragă...

Mă lasă şi tu, dară, să vin iar înapoi

Aşa cum, cu răbdare, m-ai aşteptat smerită

Când fost-am împreună, dar singuri amândoi...

Când voi veni la tine, vei fi iar fericită!